Departement waarsku boere teen misleidende plakkateDie departement van arbeid het Dinsdag die publiek gewaarsku teen swendelaars wat arbeidsregplakkate in die Vrystaat verkoop. Volgens die departement word die plakkate aan boere verkoop en boere is in sommige gevalle glo gedreig en geïntimideer om die plakkate aan te skaf. Die verdagtes het hulself glo voorgedoen as arbeidsinspekteurs. Die verdagtes ry glo in ŉ motor met Gauteng-nommerplate rond en volgens inligting wat ontvang is, was hulle aktief in Philippolis, Edenburg, Jagersfontein, Fauresmith en Luckhoff. Die verdagtes is ook in Vrede, Steynsrus en Odendaalsrus opgemerk. “Wat sake vererger, is dat die individue hulself as arbeidsinspekteurs voordoen. Ons wil dit onomwonde stel dat die departement onder geen omstandighede plakkate aan werkgewers sal verkoop nie. Om die waarheid te sê, enige werkgewer kan dié inligting gratis van die departement van arbeid se webwerf aflaai,” het Nomfundo Douw-Jack, hoof van die departement van arbeid in die Vrystaat, gesê. “Ons doen ŉ beroep op enige werkgewer wat met dié individue te doen kry, om hulle dadelik by owerhede aan te meld. Die departement van arbeid en die Suid-Afrikaanse Polisiediens werk onverpoosd om hulle aan te keer,” het sy bygevoeg. Die departement het gesê Vrystaat Landbou, ŉ boerevereniging, is ook besorg oor die misdryf en het hul ondersteuning aangebied om die oortreders aan te keer.